*Tämä artikkeli käsittelee jääkiekkoilijaa. Samannimisestä näyttelijästä ja laulajasta kertoo artikkeli Michael Parks.*

**Michael Parks** (s. 15. helmikuuta 1992 Saint Louis, Missouri, Yhdysvallat) on yhdysvaltalainen jääkiekkoilija, joka pelaa Itävallan Erste Bank Eishockey Ligan Dornbirner EC:ssä. Hän on pelipaikaltaan oikea laitahyökkääjä ja laukoo oikealta.

Ura
---

### Seuraura

Parks vietti junioriuransa pääosin kotikaupungissaan Missourin Saint Louisissa. USHL-junioriliigan Cedar Rapids RoughRiders varasi hänet 16. pelaajana kesällä 2008. Vuotta myöhemmin Parks siirtyi joukkueeseen kaudeksi 2009–2010. Hän teki ensimmäisellä USHL-kaudellaan runkosarjassa tehot 11+11=22. Philadelphia Flyers varasi Parksin viidennellä kierroksella 149. pelaajana NHL:n varaustilaisuudessa 2010. Kaudella 2010–2011 hän nousi RoughRidersin varakapteeniksi. Parks oli 25 osumallaan joukkueen toiseksi paras maalintekijä Jayson Megnan jälkeen ja hän jakoi koko USHL:n maalipörssin kuudennen sijan Indiana Icen Brian Ferlinin ja Muskegon Lumberjacksin Matt Berryn kanssa.

Vuodet 2011–2015 Parks kävi Pohjois-Dakotan yliopistoa. Hän voitti *Freshman -vuotensa* 2011–2012 päätteeksi WCHA:n mestaruuden. *Junior -vuotenaan* 2013–2014 Parks nousi joukkueensa kapteenistoon. Hän oli UND:n toiseksi paras pistemies Rocco Grimaldin jälkeen tehoilla 12+18=30. Parks valittiin kauden päätteeksi NCHC:n toiseen tähdistökentälliseen. *Senior -vuotenaan* eli viimeisellä yliopistokaudellaan 2014–2015 hän oli UND:n toiseksi paras pistemies Drake Caggiulan jälkeen tehoilla 12+20=32. Parks voitti NCHC:n runkosarjan mestaruuden eli Penrose Cupin.

Parks ei tehnyt NHL-varauksensa jälkeen missään vaiheessa sopimusta hänet varanneen Philadelphia Flyersin kanssa. Syyskuussa 2015 hän teki kuitenkin vapaana agenttina vuoden mittaisen AHL-sopimuksen seuran farmijoukkueen Lehigh Valley Phantomsin kanssa. Samana syksynä Parks osallistui Flyersin harjoitusleirille. Hän pelasi kaudella 2015–2016 Phantomsissa vain kolme ottelua tehden yhden syöttöpisteen, kunnes Parksin kausi päättyi olkapäävammaan. Syyskuussa 2016 hän teki vapaana agenttina vuoden mittaisen sopimuksen ECHL-joukkue Quad City Mallardsin kanssa. Parks osallistui samana syksynä ammattilaistry-out -sopimuksella AHL-joukkue Iowa Wildin harjoitusleirille, mutta hän jäi kuitenkin ilman jatkosopimusta ja palasi Mallardsin vahvuuteen. Parks oli kaudella 2016–2017 joukkueen paras maalintekijä ja kolmanneksi paras pistemies tehoilla 29+27=56.

Kaudeksi 2017–2018 Parks siirtyi vuoden mittaisella sopimuksella SM-liigajoukkue Vaasan Sportiin. Hän oli alkukaudella joukkueen tehokkaimpia pelaajia ja Parks teki syyskuun kymmenessä ottelussaan tehot 5+6=11. Hän teki 46 ottelussa lopulta vain 20 tehopistettä ja 20 viimeisimmässä ottelussaan Parks onnistui tekemään vain yhden maalin. Sport oli sarjataulukossa viimeisenä, kunnes helmikuussa 2018 hän siirtyi loppukauden sopimuksella Ruotsin toiseksi korkeimmalle sarjatasolle HockeyAllsvenskan-joukkue Timrå IK:hon. Joukkueen kausi päättyi sarjanousuun SHL:ään. Kaudeksi 2018–2019 Parks siirtyi vuoden mittaisella sopimuksella Itävallan Erste Bank Eishockey Ligan Dornbirner EC:hen.

### Maajoukkueura

Parks pelasi alle 18-vuotiaiden Ivan Hlinkan muistoturnauksessa vuonna 2009. Hän pelasi myös alle 19-vuotiaiden World Junior A Challengessa vuonna 2010, jolloin Parks voitti kultaa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2009–2010 | Cedar Rapids RoughRiders | USHL | 51 | 11 | 11 | 22 | 57 | 5 | 0 | 1 | 1 | 0 |
| 2010–2011 | Cedar Rapids RoughRiders | USHL | 56 | 25 | 16 | 41 | 42 | 8 | 3 | 1 | 4 | 6 |
| 2011–2012 | Univ. of North Dakota | WCHA | 42 | 12 | 10 | 22 | 38 | – | – | – | – | – |
| 2012–2013 | Univ. of North Dakota | WCHA | 25 | 7 | 1 | 8 | 31 | – | – | – | – | – |
| 2013–2014 | Univ. of North Dakota | NCHC | 42 | 12 | 18 | 30 | 28 | – | – | – | – | – | Kakkostähdistö |
| 2014–2015 | Univ. of North Dakota | NCHC | 42 | 12 | 20 | 32 | 44 | – | – | – | – | – |
| 2015–2016 | Lehigh Valley Phantoms | AHL | 3 | 0 | 1 | 1 | 0 | – | – | – | – | – |
| 2016–2017 | Quad City Mallards | ECHL | 61 | 29 | 27 | 56 | 37 | 5 | 1 | 0 | 1 | 4 |
| 2017–2018 | Sport | SM-liiga | 46 | 11 | 9 | 20 | 45 | – | – | – | – | – |
|  | Timrå IK | Allsvenskan | 5 | 0 | 1 | 1 | 2 | – | – | – | – | – |
| 1 kausi | yhteensä | SM-liiga | 46 | 11 | 9 | 20 | 45 | – | – | – | – | – |
| 1 kausi | yhteensä | AHL | 3 | 0 | 1 | 1 | 0 | – | – | – | – | – |

Lähteet
-------

* Michael Parks The Internet Hockey Databasessa (englanniksi)
* Michael Parks Eurohockey-sivustolla (englanniksi)
* Michael Parks *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Michael Parks *Elite Prospects*. Everysport Media Group AB.  (englanniksi)
2. 1 2 3  Michael Parks The Internet Hockey Databasessa (englanniksi)
3. ↑  Dave Isaac Twitterissä (englanniksi)
4. 1 2  ECHL:ssä tehoillut Parks Sportin hyökkäykseen - "Potentiaalinen ja urallaan eteenpäin pyrkivä kaveri" *Jatkoaika.com*.  26.7.2017. Jatkoaika r.y. Viitattu 26.7.2017.
5. ↑  Quad City Mallards Twitterissä (englanniksi)
6. ↑  Michael Parks Stats, Profile, Bio, Analysis and More *sportsforecaster.com*.  22.7.2009. XML Team Solutions, LLC. Viitattu 26.7.2017. (englanniksi)[vanhentunut linkki]
7. ↑  Sportista lähteneet liigataiturit löysivät uudet työnantajat ulkomailta – yllättäviä valintoja! *suomikiekko.com*.  14.2.2018. Nordic Sport Media. Viitattu 14.2.2018.
8. ↑  Ei enää Suomeen! Liigassa säkenöinyt jenkkitaituri vaihtaa maisemaa *suomikiekko.com*.  11.7.2018. Nordic Sport Media. Viitattu 13.7.2018.
9. ↑  2009 United States Under-18 Select Team Roster (pdf) *swehockey.se*.  22.7.2009. Svenska Ishockeyförbundet. Viitattu 26.7.2017. (englanniksi)